Erica Durance

Erica Durance (Calgary, 1978ko ekainaren 21a) Kanadako aktorea da. Smallville telesailean Lois Lane-ren rola betetzeagatik egin zen ezagun. Ondoren Alex Reid doktorea izan zen Saving Hope telesail kanadarrean.

Biografia 
Calgaryn jaio bazen ere Albertako Three Hills herriko indioilar haztegi batean hazi zen. Abeslari klasikoa izateko bideratu bazuten ere aktore izatea zuen amets. 1996an Wesley Parkerekin ezkondu zen eta haren abizena hartu zuen. 1999an Vancouverrera joan zen aktore profesionala izateko asmoz. Yaletown Actors Studion egin zituen ikasketan. 1999an Parkerretaz banatu eta 2001ean David Palffy irakaslearekin ateratzen hasi zen. 2005ean ezkondu ziren.

Iragarkiak egin zituen aurrena eta ondoren hainbat telesailetako ataletan agertu zen, denetan ezagunena Stargate SG-1 telesailekoa, Teal'c pertsonaiaz maitemintzen zen liburuzain intergalaktikoa izan zen. Urte berean The Chris Isaak Show komediako atal batean agertu zen. Hasierako urteetan Erica Parker izena erabili zuen.

2004an egindako casting batean Smallville telesailean Lois Lane izateko aukeratua izan zen. 4. denboraldian sartu zen ohiko aktore gisa eta 5. denboralditik aurrera protagonista bihurtu zen. 2011 artean jarraitu zuen telesailak, bitartean telefilme batzu egin zituen. 2006an FHM aldizkariak Munduko 100 emakumezko sexienen zerrendan 38. postuan kokatu zuen. Hurrengo urteetan antzerako zerrendetako ohikoa izan zen, eta FHM eta Maxim aldizkarietako azalean agertu zen.

2012an Saving Hope telesailean berriz ere protagonista papera izan zuen, Alex Reid doktorea izan zen, zirujau nagusia. Telesailaren ekoizlea ere bazen eta atal bat berak zuzendu zuen. 3. denboraldian haurdun gelditu zen eta pertsonaia ere bai, noski. 2017 arte iraun zuen telesailak. Supermanen inguruko telesailekin jarraituz Supergirl telesailean ohiko aktorea izan zen, eta Batwoman telesailean berriz Lois Lane izan zen.

Filmografia

Filmeak

Telebista

Erreferentziak

Kanpo estekak 
 Aktorearen IMDBko fitxa irakurgai 

Calgarytarrak
Kanadako aktoreak